Klára Dobrev

Klára Dobrev (s. 2. helmikuuta 1972 Sofia) on unkarilainen poliitikko. Hän on ollut Euroopan parlamentin jäsen vuodesta 2019. Hän oli Euroopan parlamentin varapuhemies vuosina 2019–2022. Dobrev edustaa Demokraattinen koalitio -puoluetta, jonka johtajaksi hänet valittiin kesäkuun alussa 2025. Euroopan parlamentissa hän kuuluu Euroopan parlamentin sosialistien ja demokraattien ryhmään.

 Ura 
pienoiskuva|Dobrev (oikealla) vastaanottamassa Yhdysvaltain presidentti George W. Bushia miehensä kanssa vuonna 2006.
pienoiskuva|Dobrev LUX-elokuvapalkinnon myöntämistilaisuudessa Euroopan parlamentissa vuonna 2019.
Dobrev on suorittanut taloustieteen ja oikeustieteen tutkinnot. Valmistumisensa jälkeen hän työskenteli eri valtionhallinnon tehtävissä. Vuonna 2004 hänen aviomiehensä Ferenc Gyurcsány valittiin Unkarin pääministeriksi. Gyurcsányn valinnan jälkeen Dobrev siirtyi työelämän ulkopuolelle ja keskittyi enemmän edustustehtäviin. Vuonna 2009 Gyurcsány joutui luopumaan pääministerin virastaan.

Gyurcsányn pääministerinkauden päätyttyä hän ja Dobrev perustivat Demokraattinen koalitio -puolueen. Dobrev pysytteli kuitenkin politiikan ulkopuolella vuoteen 2019 asti, jolloin hänestä tuli puolueen europarlamenttivaalikampanjan johtohahmo. Dobrev oli Unkarin europarlamenttivaaleissa vuonna 2019 puolueen ehdokaslistan ensimmäisellä sijalla. Puolue sai 16 prosenttia äänistä, mikä on noin kolminkertainen määrä mitä se sai kansallisissa vaaleissa edeltävänä vuonna, ja nousi toiseksi suurimmaksi puolueeksi Fideszin jälkeen ohi perinteisten oppositiopuolueiden. Dobrev oli yksi puolueen neljästä parlamenttiin valitusta ehdokkaasta.

Dobrev valittiin Euroopan parlamentin varapuheenjohtajaksi seitsemännelle sijalle vaalikauden ensimmäiselle puoliskolle heinäkuussa 2019. Häntä ei valittu jatkamaan vaalikauden toiselle kaudelle tammikuussa 2022.

Demokraattinen koalitio, Jobbik-puolue ja Momentum-puolue sopivat vuonna 2020 asettavansa yhteiset ehdokaslistan ja pääministeriehdokkaan Unkarin parlamenttivaaleihin vuonna 2022. Yhteistyön tavoitteena oli voittaa pitkäaikaisen hallituspuolueen Fideszin pääministeri Viktor Orbán. Dobrev oli ehdokkaana puolueiden yhteiseksi pääministeriehdokkaaksi. Puolueiden yhteisten esivaalien ensimmäisellä kierroksella hän sai eniten ääniä, 35 prosenttia. Dobrev hävisi kuitenkin esivaalien toisen kierroksen Péter Márki-Zaylle lokakuussa 2021. Dobrev sai tuolloin 43,3 prosenttia äänistä.

Toukokuussa 2025 Ferenc Gyurcsány ilmoitti jättävänsä politiikan. Touko-kesäkuun vaihteessa järjestetyssä verkkoäänestyksessä Klára Dobrev valittiin uudeksi puoluejohtajaksi yli 99 %:lla äänistä. Dobrev ilmoitti, että puolueen johtamistyyli tulee muuttumaan mutta sen vasemmistolainen linja ei, sillä Orbánin järjestelmän kaatamiseen tarvitaan myös vasemmisto-oppositiota.

 Poliittiset näkemykset 
Dobrev vastustaa Fidesz-puoluetta ja Viktor Orbánia. Hän on syyttänyt Fidesziä ja Orbánia Unkarin oikeusvaltio-aseman heikentämisestä. Vuonna 2019 kirjoittamassaan mielipidekirjoituksessa Dobrev kyseenalaisti oikeusministeri Judit Vargan näkemyksen oikeusvaltion subjektiivisuudesta ja syytti Fidesziä ja Orbánia muun muassa Unkarin perustuslakituomioistuimen puolueellistamisesta ja oppositiopuolueiden häirinnästä. Samassa kirjoituksessa hän rinnasti Fideszin ja Orbánin toiminnan Pohjois-Koreaan ja Valko-Venäjään ja vaati Orbánia vuoropuheluun Euroopan unionin johtajien kanssa. Kampanjoidessaan vuoden 2021 esivaaleissa Dobrev vaati systemaattista muutosta ja sanoi, että ”tätä suvaitsematonta valtiota on rakennettu hyvin systemaattisesti ja perustuslain vastaisesti”.

Dobrevin yhtenä kampanjateemana esivaaleissa 2021 oli Unkarin tuloerojen kaventaminen verotuksen kautta. Hän myös kannattaa euron käyttöönottoa ja HLBT-ihmisten oikeuksia.

 Yksityiselämä 
Dobrevin äiti Piroska Apró oli muun muassa Unkarin pääministeri Gyula Hornin kabinettipäällikkö ja ulkomaankaupan varaministeri. Dobrevin isä Petar Dobrev työskenteli bulgarialaisessa ulkomaankaupan organisaatiossa. Dobrevin äidinisä oli Antal Apró, pitkän linjan kommunistipoliitikko jo 1930-luvun maanalaisesta kommunistipuolueesta lähtien, sittemmin ministeri, kommunistisen valtiopuolueen (MSZMP) johtoelimien jäsen ja lopuksi 1970-luvulla Unkarin parlamentin puhemies. Dobrev on sanonut, ettei jaa isoisänsä poliittisia näkemyksiä. Hänen poliittiset vastustajansa ovat tuoneet Dobrevin perhetaustan useasti esille.

Dobrev oli vuoteen 2025 saakka naimisissa Ferenc Gyurcsányn kanssa. Heillä on kolme lasta. 8. toukokuuta 2025, samalla kun Gyurcsány ilmoitti eroavansa julkisista tehtävistään ja jättävänsä politiikan, Dobrev ilmoitti hänen ja Gyurcsányn pitkän harkinnan jälkeen päätyneen hakemaan avioeroa.

Dobrev oli BBC:n 100 Women -listalla vuonna 2013.

 Lähteet 

 Aiheesta muualla 

Kotisivu  

Dobrevin VoteWatch-sivu

Luokka:Unkarilaiset europarlamentaarikot
Luokka:Vuonna 1972 syntyneet
Luokka:Elävät henkilöt
Luokka:Puolueiden puheenjohtajat